## Uredba o unutarnjem ustrojstvu Državnog inspektorata

### NN 46/2000 (3.5.2000.), Uredba o unutarnjem ustrojstvu Državnog inspektorata

# VLADA REPUBLIKE HRVATSKE

**1062**

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 48/99 i 15/2000),
Vlada Republike Hrvatske je na sjednici održanoj 27. travnja
2000. godine, donijela

## UREDBU

### O UNUTARNJEM USTROJSTVU DRŽAVNOG INSPEKTORATA

I. OPĆE ODREDBE

Članak 1.

Ovom Uredbom uređuje se unutarnje ustrojstvo Državnog
inspektorata (u daljnjem tekstu Inspektorat) nazivi upravnih organizacija,
unutarnjih ustrojstvenih jedinica i njihov djelokrug, način
upravljanja tim jedinicama, te okvirni broj državnih službenika
i namještenika Inspektorata.

Članak 2.

Unutarnje ustrojstvo, djelokrug, upravljanje kao i potreban broj
državnih službenika i namještenika uređuju
se na način da Inspektorat može obavljati inspekcijske
i druge stručne poslove koji su mu zakonom dani u nadležnost
i djelokrug.

II. UNUTARNJE USTROJSTVO

Članak 3.

U Inspektoratu ustrojavaju se upravne organizacije. Osim upravnih
organizacija u Inspektoratu se ustrojava posebna ustrojstvena
jedinica - Kabinet glavnog inspektora. Upravne organizacije jesu:

1. Uprava pravnih poslova

2. Uprava općih poslova

3. Uprava nadzora u području prometa robe

4. Uprava nadzora u području poljoprivrede i šumarstva

5. Uprava nadzora kakvoće proizvoda s uvjerenjem

6. Uprava nadzora u području rada i zaštite na radu

7. Uprava nadzora u području elektroenergetike, rudarstva
i posuda pod tlakom.

8. Uprava nadzora zakonitosti u postupanju i unapređenja rada.

*Kabinet glavnog inspektora*

Članak 4.

*Kabinet glavnog inspektora* je unutarnja ustrojstvena jedinica
Inspektorata u kojoj se obavljaju administrativni i stručni
poslovi za glavnog inspektora i njegovog zamjenika, protokolarni
poslovi, poslovi u svezi kontakata i komunikacije sa Hrvatskim
državnim saborom, Vladom Republike Hrvatske, središnjim
tijelima državne uprave, poslovi dokumentacije, poslovi u
svezi odnosa sa sredstvima javnog priopćavanja, poslovi
pribavljanja dokumentacije i materijala od uprava i drugih unutarnjih
ustrojstvenih jedinica za potrebe glavnog inspektora i njegovoga
zamjenika, poslovi u svezi s primanjem i rješavanjem pošte
upućene glavnom inspektoru i njegovom zamjeniku, poslovi
u svezi evidentiranja i pohranom pošte s povjerljivim podacima,
prevoditeljski poslovi kao i drugi stručni i administrativni
poslovi u svezi s realizacijom programa rada i aktivnosti glavnog
inspektora i njegovog zamjenika.

III. DJELOKRUG I USTROJSTVO UPRAVNIH ORGANIZACIJA U SASTAVU
INSPEKTORATA

*1. Uprava pravnih poslova*

Članak 5.

Uprava pravnih poslova je upravna organizacija u sastavu Inspektorata
koja obavlja upravne i pravne poslove iz djelokruga Inspektorata
koji nisu ovom Uredbom stavljeni u djelokrug drugih upravnih organizacija
Inspektorata, a koji se odnose na: normativnu djelatnost u svezi
s izradom i primjenom zakona i drugih propisa iz djelokruga rada
Inspektorata, praćenje primjene i osiguranje izvršenja
zakona i drugih propisa, vođenje upravnog postupka, izradu
naputaka za rad inspektora, stručnih mišljenja i objašnjenja,
davanje primjedaba i mišljenja na prijedloge zakona i drugih
propisa upućenih Vladi Republike Hrvatske, praćenje
odgovarajućih propisa objavljenih u službenim glasilima,
izradu prijedloga akata iz svog djelokruga, te obavlja druge poslove
koji su joj stavljeni u nadležnost.

Uprava će obavljati i upravni nadzor kada se Inspektoratu
takvi poslovi u određenom upravnom području povjere
posebnim zakonom.

Za obavljanje poslova Uprave pravnih poslova ustrojavaju se odjeli:

a) Odjel normativnih i pravnih poslova

b) Odjel postupanja u drugom stupnju.

Članak 6.

*Odjel normativnih i pravnih poslova* priprema, predlaže
i koordinira izradu nacrta propisa iz djelokruga Inspektorata
i u suradnji s drugim ustrojstvenim jedinicama izrađuje prijedloge
za izmjene i dopune zakona i drugih propisa koje nadzire Inspektorat;
izrađuje prijedloge provedbenih propise za provedbu zakona
i drugih propisa; daje stručna mišljenja i objašnjenja
u svezi s primjenom propisa; prati primjenu i osigurava provođenje
zakona i drugih propisa; surađuje s drugim ustrojstvenim jedinicama
glede primjene zakona i drugih propisa; po potrebi izrađuje
i u formalno-pravnom smislu kontrolira ugovore koje sklapa Inspektorat;
očituje se na pitanja zastupnika Hrvatskoga državnog
sabora; priprema prijedloge odgovora na zastupnička pitanja,
koordinira i izrađuje prijedlog programa rada Inspektorata
na temelju nacrta programa rada uprava; koordinira i izrađuje
izvješća o ostvarivanju programa rada Inspektorata
te o drugim pitanjima u svezi s radom i ustrojstvom Inspektorata
te obavlja i druge poslove što ih odredi glavni inspektor.

Članak 7.

Odjel postupanja u drugom stupnju izrađuje nacrte upravnih
akata po žalbama na prvostupanjske akte donesene od strane
inspektora u Inspektoratu; prati primjenu odredaba postupovnih
propisa u rješavanju upravnih stvari; izvješćuje
nadležne uprave o uočenim nepravilnostima u postupanju
inspektora kod izrade nacrta pojedinačnih akata; predlaže
izmjene i dopune postupovnih odredaba kojima se uređuje postupanje
inspektora; izvješćuje glavnog inspektora o poteškoćama
u rješavanju upravnih predmeta, izrađuje odgovore na
tužbe protiv rješenja Povjerenstva za žalbe; priprema
odgovore na predstavke i pritužbe građana u odnosu na
upravni postupak; te obavlja i druge poslove koje odredi glavni
inspektor.

*2. Uprava općih poslova*

Članak 8.

Uprava općih poslova je upravna organizacija u sastavu Inspektorata
koja obavlja poslove koji se odnose na: poslove kadrovske politike,
prijama i otpreme pošte, evidentiranje pismena, vođenja
pismohrane, organizira i koordinira rad u obavljanju računovodstvenih
poslova sukladno propisima, brine o zakonitoj primjeni važećih
materijalno financijskih propisa, sastavlja periodične
obračune i završni račun, izrađuje bruto
bilance i preglede izvršenja financijskog plana, brine o
racionalnom i svrhovitom korištenju sredstava osiguranih
u državnom proračunu, obavlja poslove koji se odnose
na informatizaciju Inspektorata, osigurava kvalitetan pristup
i korištenje odgovarajućih statističkih podataka
u sastavu Inspektorata, bavi se nabavom osnovnih sredstava, tiskanica,
uredskog sitnog materijala za potrebe Inspektorata temeljem naloga
za nabavu, priprema i provodi javne natječaje, i ostale
nabave u skladu sa zakonom te obavlja druge poslove koji su joj
stavljeni u nadležnost.

Za obavljanje poslova Uprave općih poslova ustrojavaju se
odjeli:

a) Odjel kadrovskih i općih poslova

b) Odjel financijsko-računovodstvenih poslova i nabave

c) Odjel informatike.

Članak 9.

*Odjel kadrovskih i općih poslova* prati i provodi
mjere kadrovske politike; surađuje s Ministarstvom pravosuđa,
uprave i lokalne samouprave glede potrebe prijama državnih
službenika i namještenika; obavlja poslove oko izbora
kandidata za prijam u službu i rasporeda državnih službenika
i namještenika, sudjeluje u izradi, i predlaganju programa
stručnog usavršavanja, prati statusna prava državnih
službenika i namještenika, njihov rad i napredovanje
u službi; obavlja poslove prijama i otpreme, evidentiranja
pismena i vodi pismohranu; obavlja poslove prijepisa i umnožavanja
materijala i neposredne dostave pismena; te obavlja i druge poslove
koje odredi glavni inspektor.

Članak 10.

*Odjel financijsko-računovodstvenih poslova i nabave*
organizira i koordinira rad u obavljanju računovodstvenih
poslova sukladno propisima te brine o zakonitoj primjeni važećih
materijalno-financijskih propisa; izrađuje prijedloge potrebnih
sredstava za izvršenje programa rada, prijedlog predračuna
prihoda i rashoda; priprema dokumentaciju za knjiženje, sastavlja
periodične obračune i završni račun,
brine o zakonitom, racionalnom i svrsishodnom korištenju
osiguranih sredstava u državnom proračunu; izrađuje
bruto bilance i preglede izvršenja financijskog plana; obavlja
izračun plaća i osobnih naknada službenika i
namještenika; obavlja likvidaciju ulaznih računa te
priprema naloge za plaćanje računa; vodi knjigovodstvo
osnovnih sredstava i sitnog inventara, bavi se nabavom osnovnih
sredstava, tiskanica, uredskog i sitnog materijala, priprema i
provodi javne natječaje i ostale nabave sukladno zakonu,
vodi brigu o opremanju Inspektorata te obavlja i druge poslove
u svezi s financijskim i računovodstvenim poslovanjem.

Članak 11.

*Odjel informatike* obavlja poslove koji se odnose na informatizaciju,
koordinaciju uspostave informatičkog sustava; osigurava
kvalitetan pristup i korištenje odgovarajućih statističkih
podataka, te utemeljenje odgovarajuće baze podataka, sudjeluje
u provedbi izdavačkih programa, koordinira i organizira
izradu informacijskih sustava, registrira evidencije i druge podatke
koji se odnose na obavljanje inspekcijskog nadzora; organizira
i osigurava informacije o pravnim i tehničkim propisima,
vlastitoj i drugoj dokumentaciji, te obavlja i druge poslove koje
odredi glavni inspektor.

*3. Uprava nadzora u području prometa robe*

Članak 12.

*Uprava nadzora u području prometa robe* je upravna
organizacija u sastavu Inspektorata koja obavlja inspekcijske
i druge poslove koji se odnose na: primjenu zakona i drugih propisa
u području trgovine; ugostiteljstva i turizma; naplatu
boravišne pristojbe, prijave i odjave turista; obavljanja
obrta; zaštite potrošača; cijena, pristojbi,
pretplata; temeljnih zahtjeva kakvoće, isprava koje moraju
imati proizvodi, deklariranje obilježavanje i pakiranje proizvoda
u prometu; valjanost žigova i ispravnost mjerila, uporaba
mjernih jedinica; promet, umnožavanje reproduciranje glazbenih
djela i računalnih programa; zaštitu industrijskog
obličja, žigova i oznaka zemljopisnog podrijetla;
proizvodnju i prometa proizvoda koji su izrađeni prema izumu;
međunarodnog otpremništva; trgovine predmetima od plemenitih
kovina; promet roba iz zaliha; izradu prijedloga plana i programa
rada kao i izvješća o obavljenom nadzoru i poduzetim
mjerama; surađuje s drugim tijelima državne uprave, pravnim
osobama s javnim ovlastima u zemlji i odgovarajućim tijelima
u inozemstvu, izrađuje nacrte drugostupanjskih rješenja
koje ne priprema Uprava pravnih poslova, izrađuje prijedloge
odgovora na tužbu protiv rješenja Povjerenstva za žalbe
te obavlja i druge poslove koje joj odredi glavni inspektor.

Za obavljanje poslova Uprave nadzora u području prometa
robe i usluga ustrojavaju se odjeli:

a) Odjel trgovine i obrta

b) Odjel kakvoće na unutarnjem tržištu

c) Odjel ugostiteljstva i turizma.

Članak 13.

*Odjel trgovine i obrta* obavlja inspekcijske poslove koji
se odnose na primjenu i provođenje zakona i drugih propisa
u području prometa robom, obrta i cijena, mjeriteljstva
i mjernih jedinica, prometa plemenitih kovina; plasmana (ispuštanja)
državnih robnih zaliha; prati primjenu propisa; predlaže
i organizira provođenje posebnih akcija nadzora nad primjenom
pojedinih propisa; prati i poduzima mjere i aktivnosti za pravovremeno
i stručno obavljanje nadzora, pokreće inicijativu
za izmjene i dopune zakona i drugih propisa, predlaže programe
rada, izrađuje izvješća o obavljenom nadzoru i
poduzetim mjerama, predlaže i izrađuje naputke za rad
inspektora, pruža stručnu pomoć i usmjerava
na određene zadaće i poslove, brine se o provođenja
metodologije rada, te obavlja i druge poslove koje odredi glavni
inspektor.

Članak 14.

*Odjel kakvoće na unutarnjem tržištu* obavlja
inspekcijske poslove u svezi primjene i provođenja zakona
i propisa u području kakvoće proizvoda i usluga koji
se odnose na temeljne zahtjeve, odnosno kakvoću te norme
za proizvode u proizvodnji, prometu i uslugama; sustav ocjenjivanja
sukladnosti proizvoda s temeljnim zahtjevima i normama u proizvodnji,
prometu i uslugama; isprave koje moraju imati proizvodi u prometu;
deklariranje, označavanje, obilježavanje i pakiranje
proizvoda; zaštitu znakova razlikovanja proizvoda u prometu
roba; prati primjenu propisa, predlaže i organizira provođenje
posebnih akcija nadzora nad primjenom pojedinih propisa, prati
i poduzima mjere i aktivnosti za pravodobno i stručno obavljanje
nadzora, pokreće inicijativu za izmjene i dopune zakona
i drugih propisa, predlaže programe rada, izrađuje izvješća
o obavljenom nadzoru i poduzetim mjerama, predlaže i izrađuje
naputke za rad inspektora, pruža stručnu pomoć
i usmjerava na određene zadaće i poslove, brine se o
provođenja metodologije rada, te obavlja i druge poslove koje
odredi glavni inspektor.

Za obavljanje poslova Odjela kakvoće na unutarnjem tržištu
ustrojava se

- Odsjek za ispitivanje kakvoće proizvoda

- Odsjek za nadzor kakvoće proizvoda.

*Odsjek za ispitivanje kakvoće proizvoda* obavlja prethodno
ispitivanje proizvoda u odnosu na ispravnost sastava utvrđenog
propisom ili deklaracijom proizvoda, koji rezultati ispitivanja
služe za potrebe vođenja daljnjeg inspekcijskog postupka.

*Odsjek za nadzor kakvoće proizvoda* obavlja nadzor
kakvoće proizvoda u proizvodnji i prometu u svezi s primjenom
i provođenjem zakona i propisa koji se odnose na temeljne
zahtjeve, odnosno kakvoću te norme za proizvode u proizvodnji
prometu i uslugama; obavlja inspekcijski nadzor u pogledu deklariranja,
označavanja, obilježavanja i pakiranja proizvoda te
druge poslove inspekcijskog nadzora u svezi s kakvoćom proizvoda.

Članak 15.

*Odjel ugostiteljstva i turizma* obavlja inspekcijske poslove
nad provedbom zakona i drugih propisa iz područja ugostiteljstva
i turizma, nadzor nad provedbom drugih propisa za koje ima ovlasti;
surađuje s Ministarstvom turizma u planiranju i izvršavanju
bitnih zadaća u poboljšanju turističke ponude
i na otklanjanju štetnih pojava po hrvatski turizam; pruža
stručnu pomoć inspektorima; izrađuje planove
i nadzire izvršenje ciljanih, akcijskih inspekcijskih nadzora
i o tome izrađuje izvješća za glavnog inspektora
i druge korisnike; sudjeluje u izradi planova i njihovu izvršenju,
sudjeluje u zajedničkim akcijama nadzora s drugim ustrojstvenim
jedinicama, pokreće inicijativu za izmjene i dopune zakona
i drugih propisa, predlaže programe rada, izrađuje izvješća
o obavljenom nadzoru i poduzetim mjerama, predlaže i izrađuje
naputke za rad inspektora, pruža stručnu pomoć
i usmjerava na određene zadaće i poslove, brine se o
provođenja metodologije rada, te obavlja i druge poslove koje
odredi glavni inspektor.

*4. Uprava nadzora u području poljoprivrede

i šumarstva*

Članak 16.

Uprava nadzora u području poljoprivrede i šumarstva
je upravna organizacija u sastavu Inspektorata koja obavlja inspekcijske
i druge poslove koji se odnose na: primjenu i provođenje zakona
i drugih propisa u području vinogradarstva, slatkovodnog
i morskog ribarstva, šumarstva i lovstva, te stočarstva;
predlaže i organizira posebne akcije nadzora nad primjenom
pojedinih propisa; prati i poduzima mjere i aktivnosti za pravovremeno
i stručno obavljanje nadzora, inicira izmjene i dopune
zakona i drugih propisa, izrađuje prijedloge programa rada;
izrađuje izvješća o obavljenom nadzoru i poduzetim
mjerama, predlaže i izrađuje upute za rad inspektora
u provođenju nadzora nad primjenom propisa iz svog djelokruga;
pruža stručnu pomoć i usmjerava na određene
zadaće i poslove; brine o provođenju metodologije rada,
izrađuje nacrte drugostupanjskih rješenja koje ne priprema
Uprava pravnih poslova, izrađuje prijedloge odgovora na tužbu
protiv rješenja Povjerenstva za žalbe te obavlja i druge
poslove koje joj odredi glavni inspektor.

Za obavljanje poslova Uprave nadzora u području poljoprivrede
i šumarstva ustrojavaju se odjeli:

a) Odjel u području vinogradarstva, ribarstva i stočarstva

b) Odjel u području šumarstva i lovstva.

Članak 17.

*Odjel u području vinogradarstva, ribarstva i stočarstva*
obavlja inspekcijske poslove koji se odnose na nadzor primjene
i provedbe zakona i drugih propisa u svezi s proizvodnjom i prometa
grožđa za preradu u vino; proizvodnje vina i drugih proizvoda
od grožđa i vina; racionalnim gospodarenjem i zaštitom
riba i drugih akvatičnih organizama; obavljanjem gospodarskog
malog i rekreacijsko-športskog ribolova; uzgoja i prometa
riba i drugih akvatičnih organizama; uzgoja, proizvodnje
i trgovine uzgojno valjanih životinja; proizvodnje sjemena
jajnih stanica i zametaka; zaštite izvornih i zaštićenih
pasmina, proizvodnje novih pasmina sojeva i hibrida; držanja
i iskorištavanja domaćih životinja; proizvodnje
(i trgovine) stočne hrane; predlaže programe rada,
izrađuje izvješća o obavljenom nadzoru i poduzetim
mjerama, predlaže i izrađuje naputke za rad inspektora,
pruža stručnu pomoć i usmjerava na određene
zadaće i poslove, brine se o provođenju metodologije
rada, te obavlja i druge poslove koje odredi glavni inspektor.

Za obavljanje poslova Odjela u području vinogradarstva,
ribarstva i stočarstva ustrojavaju se odsjeci:

- Odsjek vinogradarstva

- Odsjek ribarstva

- Odsjek stočarstva.

*Odsjek vinogradarstva* obavlja poslove koji se odnose na
nadzor primjene i provedbe zakona i drugih propisa u svezi s proizvodnjom
i prometom grožđa za preradu u vino, proizvodnju vina
i dugih proizvoda od grožđa i vina. Obavlja i druge poslove
koje odredi glavni inspektor.

*Odsjek ribarstva* obavlja inspekcijske poslove koji se odnose
na nadzor primjene i provedbe zakona i drugih propisa u svezi
s obavljanjem gospodarskog malog i rekreacijskog športskog
ribolova, uzgoja riba i drugih akvatičnih organizama. Obavlja
i druge poslove koje odredi glavni inspektor.

*Odsjek stočarstva* obavlja poslove koji se odnose
na nadzor primjene i provedbe zakona i drugih propisa u svezi
s proizvodnjom uzgojno valjanih životinja, proizvodnjom sjemena
jajnih stanica i zametaka, zaštitom izvornih i zaštićenih
pasmina, proizvodnjom novih pasmina sojeva i hibrida. Obavlja
i druge poslove koje odredi glavni inspektor.

Članak 18.

*Odjel u području šumarstva i lovstva* obavlja
inspekcijske poslove koji se odnose na nadzor primjene i provedbe
zakona i drugih propisa u svezi gospodarenja šumama i šumskim
zemljištima; proizvodnje, prometa i uporabe šumskog
sjemena i šumskih sadnica; uzgoja, zaštite, lova i korištenja
divljači; zaštite šuma od požara; predlaže
programe rada, izrađuje izvješća o obavljenom nadzoru
i poduzetim mjerama, predlaže i izrađuje prijedloge naputaka
za rad inspektora, pruža stručnu pomoć i usmjerava
na određene zadaće i poslove, brine se o provođenja
metodologije rada, te obavlja i druge poslove koje odredi glavni
inspektor.

*5. Uprava nadzora kakvoće proizvoda s uvjerenjem*

Članak 19.

Uprava nadzora kakvoće proizvoda s uvjerenjem je upravna
organizacija u sastavu Inspektorata koja obavlja inspekcijske
i druge poslove koji se odnose na: primjenu zakona i drugih propisa
kojima se uređuje nadzor kakvoće proizvoda iz uvoza
i iz domaće proizvodnje; prati primjenu propisa, prati i
poduzima mjere i aktivnosti za pravovremeno i stručno obavljanje
nadzora, inicira izmjene i dopune zakona i drugih propisa, izrađuje
prijedloge programa rada i izvješća o obavljenom nadzoru
i poduzetim mjerama gospodarskih inspektora, predlaže i izrađuje
naputke za rad inspektora za provođenje nadzora iz svog djelokruga,
pruža strunu pomoć i usmjerava na određene zadaće
i poslove, predlaže propise kojima se utvrđuju uvjeti
koje moraju ispunjavati stručne institucije za utvrđivanje
kakvoće proizvoda, izrađuje popis tih institucija; izrađuje
nacrte drugostupanjskih rješenja koje ne priprema Uprava
pravnih poslova, izrađuje prijedloge odgovora na tužbu
protiv rješenja Povjerenstva za žalbe; brine o provođenju
metodologije rada, te obavlja i druge poslove koje joj odredi
glavni inspektor.

Za obavljanje poslova Uprave nadzora kakvoće proizvoda s
uvjerenjem ustrojavaju se odjeli:

a) Odjel kakvoće proizvoda iz uvozu

b) Odjel kakvoće domaćih proizvoda.

Članak 20.

*Odjel kakvoće proizvoda iz uvoza* obavlja poslove
inspekcijskog nadzora nad primjenom zakona i drugih propisa kojima
se uređuje nadzor kakvoće proizvoda iz uvoza glede temeljnih
zahtjeva, odnosno kakvoće; normi čija je primjena
obvezna; sustava i ocjenjivanja sukladnosti proizvoda s temeljnim
zahtjevima i normama; isprava koje moraju imati proizvodi; deklariranja,
označavanja, obilježavanja i pakiranja; izrađuje
naputke za rad inspektora za provođenje nadzora iz svog djelokruga,
pruža strunu pomoć i usmjerava na određene zadaće
i poslove, izrađuje prijedloge naputaka za rad inspektora
za provođenje nadzora iz svog djelokruga, inicira izmjene
i dopune propisa iz svog djelokruga, te obavlja i druge poslove
koje odredi glavni inspektor.

Članak 21.

*Odjel kakvoće domaćih proizvoda* obavlja poslove
nadzora nad primjenom zakona i drugih propisa kojima se uređuje
nadzor kakvoće proizvoda iz domaće proizvodnje glede
temeljnih zahtjeva, odnosno kakvoće; normi čija je
primjena obvezna; sustava i ocjenjivanja sukladnosti proizvoda
s temeljnim zahtjevima i normama; isprava koje moraju imati proizvodi;
deklariranja, označavanja, obilježavanja i pakiranja;
izrađuje prijedloge naputaka za rad inspektora za provođenje
nadzora iz svog djelokruga, pruža strunu pomoć i usmjerava
na određene zadaće i poslove, inicira izmjene i dopune
propisa iz svog djelokruga te obavlja i druge poslove koje odredi
glavni inspektor.

*6. Uprava nadzora u području rada i zaštite
na radu*

Članak 22.

Uprava nadzora u području rada i zaštite na radu je
upravna organizacija u sastavu Inspektorata koja obavlja inspekcijske
i druge poslove koji se odnose na: nadzor provedbe propisa kojima
se uređuju odnosi između zaposlenika i poslodavaca (radni
odnosi i zaštita na radu), a posebice primjena propisa koji
se odnose na obvezu poslodavaca da zaposlenika u propisanim rokovima
prijavljuju nadležnim tijelima mirovinskog i zdravstvenog
osiguranja, zapošljavanja i rada malodobnika, žena trudnica,
porodilja, invalida, stranaca i dr., uvjete rada sigurnosti i
zaštitu zdravlja zaposlenika, osobito zaštitu zdravlja
malodobnika, žena i invalida; obavješćivanje i
savjetovanje nadziranih pravnih i fizičkih osoba o najučinkovitijoj
provedbi zakona i drugih propisa kada se to smatra korisnim i
potrebnim, a nakon obavljenog nadzora; praćenje provedbe
propisa i sudjelovanje u izradi propisa čiju provedbu nadzire
te poduzimanje mjera za pravodobno, učinkovito i stručno
obavljanje nadzora i poduzimanje propisanih mjera; izradu prijedloga
plana i programa rada kao i izvješća o obavljenom nadzoru
i poduzetim mjerama; surađuje sa drugim tijelima državne
uprave, pravnim osobama s javnim ovlastima u zemlji i odgovarajućim
tijelima u inozemstvu, te udrugama zaposlenika i poslodavaca na
ostvarivanju poslova iz svog djelokruga, izrađuje nacrte drugostupanjskih
rješenja koje ne priprema Uprava pravnih poslova, izrađuje
prijedloge odgovora na tužbu protiv rješenja Povjerenstva
za žalbe te obavlja i druge poslove koje odredi glavni inspektor.

Za obavljanje poslova Uprave nadzora u području rad i zaštite
na radu ustrojavaju se odjeli:

a) Odjel radnih odnosa

b) Odjel zaštite na radu.

Članak 23.

*Odjel radnih odnosa* obavlja inspekcijske i druge stručne
poslove koji se odnose na: nadzor provedbe propisa kojima se uređuju
odnosi između zaposlenika i poslodavaca (radni odnosi), a
posebice primjena propisa kojima se uređuje obveza poslodavaca
da zaposlenike u propisanim rokovima prijavljuju nadležnim
tijelima mirovinskog i zdravstvenog osiguranja, zapošljavanje
i rad malodobnika, žena, trudnica, porodilja, invalida, stranaca
i dr., posredovanje pri zapošljavanju; obavješćivanje
i savjetovanje nadziranih pravnih i fizičkih osoba o najučinkovitijoj
provedbi zakona i drugih propisa o radnim odnosima kad se to smatra
korisnim i potrebnim, a nakon obavljenoga nadzora; praćenje
provedbe propisa o radnim odnosima i sudjelovanje u njihovoj izradi
te poduzimanje mjera za pravodobno, učinkovito i stručno
obavljanje poslova nadzora; pripremu plana i programa rada kao
i izvješća o radu inspektora rada za radne odnose;
unapređenje metodologije rada, suradnju s udrugama zaposlenika
i poslodavaca; izradu nacrta drugostupanjskih rješenja po
žalbama na rješenja inspektora rada kao i prijedloga
odgovora na tužbe ako su ta rješenja donesena po žalbama
na rješenja inspektora rada za radne odnose; kao i pripremanje
naputaka za rad, stručnih mišljenja i objašnjenja
inspektorima rada za radne odnose u područnim jedinicama
i ispostavama, te obavlja i druge poslove koji spadaju u djelokrug
Odjela.

Članak 24.

*Odjel zaštite na radu* obavlja inspekcijske i druge
stručne poslove koji se odnose na: nadzor provedbe propisa
kojima se uređuju odnosi između zaposlenika i poslodavaca
(zaštita na radu), a posebice primjena propisa kojima se
uređuju uvjeti rada, sigurnost i zaštita zdravlja zaposlenika,
osobito zaštita zdravlja malodobnika, žena i invalida;
obavješćivanje i savjetovanje nadziranih pravnih i
fizičkih osoba o najučinkovitijoj provedbi zakona
i drugih propisa o zaštiti na radu, kad se to smatra korisnim
i potrebnim, a nakon obavljenoga nadzora; praćenje provedbe
propisa o zaštiti na radu i sudjelovanje u njihovoj izradi
te poduzimanje mjera za pravodobno, učinkovito i stručno
obavljanje poslova nadzora; pripremu plana i programa rada inspektora
rada za zaštitu na radu kao i izvješća o njihovom
radu; unapređenje metodologije rada, suradnju s udrugama zaposlenika
i poslodavaca na unapređenju zaštite na radu prije svega
sudjelovanjem u radu Odbora za zaštitu na radu kod poslodavaca;
izradu nacrta drugostupanjskih rješenja po žalbama na
rješenja inspektora rada kao i prijedloga odgovora na tužbe
ako su ta rješenja donesena po žalbama na rješenja
inspektora rada za zaštitu na radu; kao i pripremanje naputaka
za rad, stručnih mišljenja i objašnjenja inspektorima
rada za zaštitu na radu u područnim jedinicama i ispostavama,
te obavlja i druge poslove koji se odnose na djelokrug Odjela.

*7. Uprava nadzora u području elektroenergetike,
rudarstva i posuda pod tlakom*

Članak 25.

Uprava nadzora u području elektroenergetike, rudarstva
i posuda pod tlakom je upravna organizacija u sastavu Inspektorata
koja obavlja inspekcijske i druge poslove koji se odnose na: gradnju
uporabu i održavanje elektroenergetskih dijelova građevina,
postrojenja, procesa, opreme i instalacija u svezi s električnom
energijom; kakvoću i racionalnu uporabu električne
energije; istraživanje i eksploataciju mineralnih sirovina,
primjenu tehničkih normi i zaštite od požara
u rudarstvu, rudarska mjerenja, uvjete za obavljanje poslova,
kontrolu poslovanja u djelatnosti eksploatacije mineralnih sirovina;
kotlovska postrojenja i opremu postrojenja pod tlakom, kakvoću
materijala za izgradnju postrojenja i opreme pod tlakom, uvjete
zaposlenih na poslovima u kotlovnicama i osoba koje projektiraju,
konstruiraju izrađuju i montiraju kotlovska postrojenja; izrađuje
nacrte drugostupanjskih rješenja koje ne priprema Uprava
pravnih poslova, izrađuje prijedloge odgovora na tužbu
protiv rješenja Povjerenstva za žalbe te obavlja i druge
poslove koje odredi glavni inspektor.

Za obavljanje poslova Uprave nadzora u području elektroenergetike,
rudarstva i posuda pod tlakom ustrojavaju se odjeli:

a) Odjel u području elektroenergetike

b) Odjel u području rudarstva

c) Odjel u području posuda pod tlakom.

Članak 26.

*Odjel u području elektroenergetike* nadzire primjenu
zakona, drugih propisa i općih akata o tehničkim
mjerama i normativima i hrvatskim normama kojima se uređuje:
izgradnja elektroenergetskih dijelova građevine i postrojenja
za proizvodnju, prijenos i distribuciju električne energije;
ugradnja električnih uređaja, instalacija i trošila
električne energije; kakvoća električne energije;
proizvodnja, prijenos, distribucija i trošenje električne
energije sa stajališta racionalne uporabe energije; provođenje
ograničenja potrošnje električne energije u
smislu propisa o elektroprivredi; ostvarivanje plana remonta elektroenergetskih
objekata i postrojenja utvrđenog elektroenergetskom bilancom;
predlaže izmjenu i dopunu zakona i drugih propisa; izrađuje
prijedlog programa rada, izrađuje izvješća o obavljenom
nadzoru i poduzetim mjerama; predlaže i izrađuje upute
za rad inspektora iz svog djelokruga, izrađuje nacrte drugostupanjskih
rješenja i prijedloge odgovora na tužbu protiv rješenja
Povjerenstva za žalbe; pruža stručnu pomoć,
te obavlja i druge poslove koje odredi glavni inspektor.

Članak 27.

*Odjel u području rudarstva* nadzire primjenu zakona
i drugih propisa kojima se uređuje istraživanje i eksploatacija
mineralnih sirovina; propisa o tehničkim normativima, zaštiti
na radu, sigurnosti ljudi i imovine; zaštita čovjekova
okoliša; hrvatskih normi, zaštitu od požara u rudarskim
podzemnim objektima i tehničkim normativima kod podzemnih
vodo istražnih i geoloških istražnih radova koji
se izvode izradom podzemnih postrojenja; predlaže izmjene
i dopune zakona i drugih propisa; izrađuje prijedloge programa
rada; izrađuje izvješće o obavljenom nadzoru u
poduzetim mjerama predlaže i izrađuje upute za rad inspektora
iz svog djelokruga, izrađuje nacrte drugostupanjskih rješenja
i prijedloge odgovora na tužbu protiv rješenja Povjerenstva
za žalbe, brine o provođenju metodologije rada; pruža
stručnu pomoć, te obavlja i druge poslove koje odredi
glavni inspektor.

Članak 28.

*Odjel u području posuda pod tlakom* nadzire primjenu
zakona drugih propisa i norma donesenih na temelju zakona kojima
se uređuje izgradnja, rekonstrukcija, ugrađivanje odnosno
proizvodnja i uporaba parnih i vrelovodnih kotlova, stabilnih
(parnih) posuda pod tlakom, pregrijača pare i zagrijača
vode te izmjenjivača topline, odnosno sve opreme koja se
ubraja u opremu i postrojenja pod tlakom; tehnička svojstva
i kakvoća materijala koji služi za izgradnju odnosno
proizvodnju parnih kotlova i posuda pod tlakom predlaže izmjene
i dopune zakona i drugih propisa; izrađuje prijedloge programa
rada; izrađuje izvješće o obavljenom nadzoru u
poduzetim mjerama predlaže i izrađuje upute za rad inspektora
iz svog djelokruga, izrađuje nacrte drugostupanjskih rješenja
i prijedloge odgovora na tužbu protiv rješenja Povjerenstva
za žalbe; pruža stručnu pomoć, te obavlja
i druge poslove koje odredi glavni inspektor.

*8. Uprava nadzora zakonitosti u postupanju i unapređenja
rada*

Članak 29.

Uprava nadzora zakonitosti u postupanju i unapređenja rada
je upravna organizacija u sastavu Inspektorata koja obavlja poslove
u svezi rada inspektora a koji se odnose na: neizvršavanje,
nesavjesno, nepravodobno i nemarno izvršavanje službeničkih
obveza, nezakoniti rad ili propuštanje mjera ili radnji na
koje je državni službenik ovlašten radi sprječavanja
nezakonitosti, zlouporaba položaja ili prekoračenje
ovlasti u službi, odbijanje izvršenja zadataka, neovlaštena
posluga sredstvima povjerenim za izvršenje poslova, neopravdano
izostajanje s posla, odavanje službene tajne, obavljanja
djelatnosti i poslova koji su u suprotnosti s interesima službe,
onemogućavanje građana i pravnih osoba u ostvarivanju
njihovih prava, neopravdano odlaganje obavljanja inspekcijskog
nadzora, nadzor nad radom inspektora glede pravilnosti vođenja
inspekcijskog i upravnog postupka te postupaka koji prethode pokretanju
sudbenih postupaka, organizira i provodi stručno osposobljavanje
i usavršavanje državnih službenika te obavlja i
druge poslove koje joj povjeri glavni inspektor.

Za obavljanje poslova Uprave nadzora zakonitosti u postupanju
i unapređenja rada ustrojavaju se odjeli:

a) Odjel unutarnjeg nadzora

b) Odjel nadzora i unapređenje rada.

Članak 30.

*Odjel unutarnjeg nadzora* nadzire primjenu zakona i drugih
propisa koji se odnose na utvrđivanje odgovornosti državnih
službenika za sve povrede službene dužnosti u svezi
s neizvršavanjem i nesavjesnim izvršavanjem službeničkih
obveza, nezakonitost rada i propuštanja izvršenja i
poduzimanja mjera i radnji na koje je državni službenik
ovlašten u poduzimanju upravnih i kaznenih mjera, odbijanje
izvršenja zadataka, samovlasnu poslugu sredstvima povjerenim
za izvršavanje poslova, obavljanje djelatnosti koje su u
suprotnosti s obavljanjem inspekcijskog nadzora ili nadzora nad
zakonitošću rada i istinitosti navoda u izjavi da državni
službenik sam ili njegov član uže obitelji ne
obavlja samostalnu profesionalnu djelatnost, izrađuje prijedloge
akata za pokretanje postupka zbog povreda službene dužnosti,
nadzire zakonitost i pravodobnost izvršavanja poslova i druge
poslove koje mu povjeri glavni inspektor.

Članak 31.

*Odjel nadzora i unapređenje rada* nadzire primjenu postupovnih
odredaba koje u svom radu primjenjuju inspektori i pravodobnost
izvršavanja poslova glede pravilnosti vođenja inspekcijskog
i upravnog postupka te postupaka koji prethode pokretanju sudbenih
postupaka, stručno osposobljavanje i usavršavanje
prema planu stručnog usavršavanja kojeg je donijela
Vlada Republike Hrvatske, međusobnu suradnju tijela državne
uprave, suradnju s odgovarajućim znanstvenim i obrazovnim
ustanovama, praćenje rada državnih službenika
radi predlaganja daljnjeg osposobljavanja i usavršavanja,
daje inicijativu za izradu programa zakonodavne aktivnosti Inspektorata,
izrađuje prijedloge za donošenje propisa iz djelokruga
Inspektorata te prijedloge za izmjene i dopune postojećih
propisa, organizira rasprave, tečajeve i seminare radi
stručnog usavršavanja i osposobljavanja, te obavlja
druge poslove koji su mu stavljeni u nadležnost.

Članak 32.

Za obavljanje poslova inspekcijskog nadzora iz djelokruga Inspektorata
u prvom stupnju, u područnim jedinicama Inspektorata, ustrojavaju
se ispostave, i to:

Područna jedinica sa sjedištem u Rijeci ima ispostave
u Pazinu, Puli, Poreču, Senju, Krku, Delnicama, Crikvenici,
Pagu, Lošinju i Gospiću.

Područna jedinica sa sjedištem u Splitu ima ispostave
u Dubrovniku, Korčuli, Zadru, Šibeniku, Kninu, Hvaru,
Makarskoj, Sinju, Benkovcu, Imotskom, Braču i Metkoviću.

Područna jedinica sa sjedištem u Osijeku ima ispostave
u Ðakovu, Vukovaru, Vinkovcima, Iloku, Slavonskom Brodu, Požegi,
Novoj Gradišci, Virovitici, Našicama, Belom Manastiru
i Županji.

Područna jedinica sa sjedištem u Varaždinu ima
ispostave u Krapini, Koprivnici, Križevcima i Čakovcu.

Područna jedinica sa sjedištem u Zagrebu ima ispostave
u Karlovcu, Bjelovaru, Sisku, Petrinji, Vrbovcu, Kutini, Novskoj,
Ogulinu i Daruvaru.

Članak 33.

Radi učinkovitog i neposrednog obavljanja poslova i zadaća
područnih jedinica Inspektorata iz članka 32. ove
Uredbe u područnim jedinicama ustrojavaju se:

- Odsjek za nadzor u prometu robe i usluga

- Odsjek za nadzor kakvoće proizvoda s uvjerenjem

- Odsjek za nadzor u području poljoprivrede i šumarstva

- Odsjek za nadzor u području radnih odnosa

- Odsjek za nadzor u području zaštite na radu, elektroenergetike,
rudarstva i posuda pod tlakom.

*Odsjek za nadzor u prometu robe i usluga* obavlja inspekcijske
poslove koji se odnose na promjenu i provođenje zakona u području
prometa robe, obrta, ugostiteljstva i turizma, cijena, mjeriteljstva
i mjernih jedinica, kakvoću proizvoda u proizvodnji i prometu
glede ispunjavanja temeljnih zahtjeva, normi s obveznom primjenom,
sustava ocjenjivanja sukladnosti proizvoda s temeljnim zahtjevima
i normama, isprava koje moraju imati proizvodi u prometu, deklariranje,
označavanje, obilježavanje i pakiranje proizvoda te
zaštite znakova razlikovanja proizvoda u proizvodnji i prometu.
Obavlja i druge poslove koje mu odredi pročelnik područne
jedinice.

*Odsjek za nadzor kakvoće proizvoda s uvjerenjem* obavlja
inspekcijske poslove koji se odnose na primjenu zakona i drugih
propisa kojima se uređuje kakvoća proizvoda iz uvoza
i domaće proizvodnje glede temeljnih zahtjeva, normi čija
je primjena obvezna, sustava ocjenjivanja sukladnosti proizvoda
s temeljnim zahtjevima i normama, isprava koje moraju imati proizvodi,
deklariranja, označavanja, obilježavanja i pakiranja.
Obavlja i druge poslove koje mu odredi pročelnik područne
jedinice.

*Odsjek za nadzor u području poljoprivrede i šumarstva*
obavlja poslove koji se odnose na primjenu i provedbu zakona i
drugih propisa koji se odnose na upravna područja vinogradarstva,
ribarstva, stočarstva, šumarstva i lovstva. Obavlja
i druge poslove koje mu odredi pročelnik područne
jedinice.

*Odsjek za nadzor u području radnih odnosa* obavlja
poslove koji se odnose na nadzor provedbe propisa kojima se uređuju
odnosi između zaposlenika i poslodavaca i posredovanja pri
zapošljavanju. Obavlja i druge poslove koje mu odredi pročelnik
područne jedinice.

*Odsjek za nadzor u području zaštite na radu, elektroenergetike,
rudarstva i posuda pod tlakom* obavlja poslove koji se odnose
na nadzor provedbe i primjene propisa kojima se uređuju odnosi
između zaposlenika i poslodavca u području zaštite
na radu, koji se odnose na nadzor u području elektroenergetike,
rudarstva i posuda pod tlakom. Obavlja i druge poslove koje mu
odredi pročelnik područne jedinice.

Članak 34.

Osim odsjeka iz članka 33. ove Uredbe, u područnim
jedinicama Inspektorata sa sjedištem u Rijeci, Splitu i Zagrebu
ustrojava se Odsjek za nadzor u ugostiteljstvu i turizmu.

*Odsjek za nadzor u ugostiteljstvu i turizmu* obavlja poslove
koji se odnose na područje ugostiteljstva i turizma. Obavlja
i druge poslove koje mu odredi pročelnik područne
jedinice.

U Područnoj jedinici sa sjedištem u Zagrebu, osim
odsjeka iz članka 33. i članka 34. stavak 1. ove
Uredbe, ustrojava se i Odsjek za nadzor u području kakvoće.

*Odsjek za nadzor u području kakvoće* obavlja
poslove koji se odnose na primjenu i provođenje zakona i drugih
propisa u području kakvoće proizvoda i usluga u odnosu
na ispunjavanja temeljnih zahtjeva, normi s obveznom primjenom,
sustava ocjenjivanja sukladnosti proizvoda s temeljnim zahtjevima
i normama, isprava koje moraju imati proizvodi u prometu, deklariranje,
označavanje, obilježavanje i pakiranje proizvoda te
zaštite znakova razlikovanja proizvoda u proizvodnji i prometu.
Obavlja i druge poslove koje mu odredi pročelnik područne
jedinice.

IV. UPRAVLJANJE UPRAVNIM ORGANIZACIJAMA U SASTAVU INSPEKTORATA
I UNUTARNJIM USTROJSTVENIM JEDINICAMA

Članak 35.

Glavni inspektor predstavlja Inspektorat i upravlja njegovim radom.

Zamjenik glavnog inspektora zamjenjuje glavnog inspektora u slučaju
njegovog izbivanja ili spriječenosti te obavlja i druge
poslove koje mu povjeri glavni inspektor.

Radom uprava upravljaju pomoćnici glavnog inspektora.

Članak 36.

Na čelu Kabineta glavnog inspektora je tajnik Kabineta.

Na čelu odjela u sastavu uprava su načelnici.

Na čelu područnih jedinica su pročelnici,
s položajem načelnika odjela.

Na čelu odsjeka su podnačelnici.

Članak 37.

Načelnici odjela u sastavu uprava odgovorni su za svoj
rad glavnom inspektoru i pomoćniku glavnog inspektora koji
upravlja tom upravom.

Pročelnici područnih jedinica Inspektorata odgovorni
su za svoj rad glavnom inspektoru.

Tajnik Kabineta glavnog inspektora za svoj rad odgovoran je glavnom
inspektoru i njegovu zamjeniku.

Članak 38.

U inspektoratu utvrđuju se posebni položaji:

1. glavni savjetnik za suradnju sa središnjim tijelima državne
uprave.

2. glavni savjetnik za suradnju s tijelima lokalne uprave i samouprave.

Nositelje posebnih položaja iz stavka 1. ovoga članka
imenuje glavni inspektor.

Glavni savjetnik za suradnju sa središnjim tijelima državne
uprave obavlja poslove koji se odnose na pružanje stručne
pomoći, razmjenom podataka o kojima se vodi službena
evidencija, usklađivanjem planova rada, radi na osnivanju
zajedničkih stručnih komisija i radnih skupina za
pitanja od zajedničkog interesa, te potiče i druge
oblike međusobne suradnje.

Glavni savjetnik za suradnju s tijelima lokalne uprave i samouprave
obavlja poslove koji se odnose na stručno obrađivanje
pitanja i pojava u svezi provedbe zakona i drugih propisa iz djelokruga
rada Inspektorata, s posebnim osvrtom na propise kojima se uređuju
pitanja zaštite potrošača, surađuje o drugim
pitanjima značajnim za pravilno djelovanje i unapređenje
načina i učinkovitosti rada u poslovima državne
uprave.

Članak 39.

Sukladno odredbi članka 159. stavak 3. Zakona o državnim
službenicima i namještenicima i o plaćama nositelja
pravosudnih dužnosti (»Narodne novine«, br. 74/
94, 86/94, 7/95 i 75/95) položaji državnih službenika
iz članka 38. ove Uredbe razvrstavaju se od VII. do IV.
platnog razreda.

Vrijednost platnog razreda iz prethodnog stavka utvrđuje se
sukladno odredbi članka 164. Zakona o državnim službenicima
i namještenicima i o plaćama nositelja pravosudnih
dužnosti.

V. SLUŽBENICI I NAMJEŠTENICI INSPEKTORATA

Članak 40.

Poslove i zadatke iz djelokruga Inspektorata, ovisno o vrsti,
složenosti, stručnoj spremi i drugim uvjetima obavljaju
državni službenici i namještenici, raspoređeni
u službenička zvanja i postavljeni na položaje,
te namještenici raspoređeni na radna mjesta u skladu
sa Zakonom o državnim službenicima i namještenicima
i o plaćama nositelja pravosudnih dužnosti.

Okvirni broj državnih službenika i namještenika
potrebnih za obavljanje poslova iz djelokruga Inspektorata određuje
se u tablici koja je sastavni dio ove Uredbe, a ne objavljuje
se u »Narodnim novinama«.

VI. PRIJELAZNE I ZAVRŠNE ODREDBE

Članak 41.

Pitanja od značaja za rad Inspektorata koja nisu urežena
zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu, a osobito broj potrebnih
službenika i namještenika s naznakom njihovih osnovnih
poslova i zadaća te stručnih uvjeta potrebnih za
njihovo obavljanje, kao i njihove ovlasti i odgovornosti.

Glavni inspektor donijet će Pravilnik o unutarnjem redu
iz stavka 1. ovoga članka u roku 30 dana od dana stupanja
na snagu ove Uredbe.

Članak 42.

Danom stupanja na snagu ove Uredbe prestaje važiti Uredba
o unutarnjem ustrojstvu Državnog inspektorata, klasa: 023-03/98-02/04,
urbroja: 5030116-99-1, od 25. studenoga 1999. godine.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/00-01/30
Urbroj: 5030115-00-2
Zagreb, 27. travnja 2000.

Potpredsjednik,
zamjenik predsjednika
**dr. sc. Goran Granić**, v. r.

Uredba, NN 46/2000-1062